Bojan Grobovšek

 **ČREPINJE *OSTPOLITIK* IN NEMŠKA LAVIRANJA**

 Ko je pred skoraj natanko letom dni krščanska demokratka (CDU) Angela Merkel po šestnajstih letih kanclersko žezlo predala socialdemokratu (SPD) Olafu Scholzu, si seveda ni nihče predstavljal, da bo le par mesecev kasneje prišlo do ruskega brutalnega napada na Ukrajino. Zaradi dotedanje nemške politike do Rusije, zaradi ruskega izsiljevanja Nemčije in posledično vse EU s ceno plina, je bila Nemčija v preteklem letu iz tujine deležna številnih kritik. V Nemčiji pa je bilo veliko samoizpraševanja še posebej v zvezi z odnosom Nemčije do vzhodne Evrope in še posebej do Rusije.

 **Zgodnja opozorila zaradi plinovoda** **Nordstream**

 Opozorila o preveliki odvisnosti nemškega gospodarstva od ruskih energentov so začela , ko je padla odločitev o gradnji in napeljavi plinovoda Nord Stream iz Rusije pod Baltskim morjem neposredno v Nemčijo. Z nemške strani je odločitev za gradnjo padla 2005 ob koncu mandata socialdemkratskega kanclerja Gerharda Schröderja. Odločitev za gradnjo še druge cevi plinovoda Nord Stream pa je bila sprejeta deset let kasneje, ko je kanclerstvo opravljaja Angela Merkel . To je bilo že po ruski zasedbi Krima in zasedbi dela vzhodne Ukrajine s strani proruskih separatistov z aktivno pomočjo ruske vojske, in po tem ko je Putinova Rusija že drastično pokazala svojo agresivno politiko. Opozorila Berlinu pred rusko politiko in da Nemčija tvega še večjo odvisnost od ruskih energentov so prihajala predvsem iz Ukrajine, Poljske, in iz baltskih držav, na koncu so opozarjale tudi ZDA. Najbolj enostaven odgovor na zakaj nemški establishment ni reagiral na ta opozorila, je v tem, da je nemško gospodarstvo krepko profitiralo od ugodnih cen ruskih energentov. V nemško-ruske energetske posle so bili vpleteni tudi zasebni interesi številnih posameznikov. Gerhard Schröder je po odhodu s kanclerskega položaja dolga leta za zelo visoke honorarje sedel v upravnih mestih podjetjih ruskih državnih energetskih podjetij. Še danes se ni kritično izrekel o ruski agresivni politiki, kar pri nemških socialdemokratih vzbuja mučno zadrego.

  **Oglasil se je tudi Timothy Snyder**

 Že zaradi sorazmerne zemljepisne bližine so bile tradicionalne vezi nemškega sveta z Rusijo tesne in večplastne. Ruska cesarica Katarina Velika (1729-1796) je bila po rodu Nemka, v njenem času in kasneje

so se po ruskem imperiju naselili zelo številni nemški kolonisti. Po nemških uradnih podatkih je v Nemčijo v zadnjih desetletjih iz področja nekdanje Sovjetske zveze (SZ) prišlo najmanj 2.5 milijona takoimenovanih ruskih Nemcev, se pravi potomcev Nemcev, ki so v preteklosti živeli na ozemlju ruskega imperija. Po neuradnih podatkih naj bi jih bilo kar od 3-6 milijonov. Večinoma so bili kulturno rusificirani, njihova integracija v nemško družbo poteka počasneje, kot se je pričakovalo, bili so in še vedno so med prednostnimi skupinami ciljev kremeljske propagande. Sicer pa se v Nemčiji ugotavlja, da so imeli in še vedno imajo tesne vezi s Putinovo Rusijo številni predstavniki desno radikalne parlamentarne stranke AfD in leve parlamentarne stranke Die Linke.

 Nemčijo in Rusijo močno združuje tudi spomin na drugo svetovno vojno. Pohod nacistične Nemčije na Rusijo je bil posebej brezobziren. Po volji samega Adolfa Hitlerja je bila vojna namenjena uničenju tudi ruskega življa, ki je po rasistični logiki nacistov sodil v kategorijo podljudi. Življenje je izgubilo več kot dvajset milijonov sovjetskih državljanov. Kot je v zadnjih mesecih v nekaj zelo odmevnih prispevkih za nemške medije ugotovil tudi briljantni ameriški zgodovinar Timothy Snyder, ki velja za vrhunskega poznavalca novejše zgodovine srednje in vzhodne Evrope, je bilo nemško povojno kritično soočanje z nemško odgovornostjo za holokavst in z lastno zgodovino nasploh zgledno, istočasno pa površno ter nepopolno. Snyder ugotavlja, da je Putinova Rusija spretno manipulirala z nemškim kolektivnim občutkom krivde do Rusije, Nemčiji pa očita, da je od Rusije oportunistično v veliki meri prevzela narativ, ki ne upošteva, da je bila v drugi svetovni vojni nacistična okupacija še prav posebej uničujoča v Ukrajini, da je bilo med sovjetskimi žrtvami nemške okupacije nesorazmerno veliko Ukrajincev, in da je bilo absolutno veliko več Ukrajincev, ki so padli v sovjetskih uniformah, kot pa je bilo ukrajinskih antisemitskih kolaborantov z nacisti.

 V okviru kritične prevetritve svojih odnosov z vzhodno Evropo in še posebej z Rusijo so v Nemčiji pod drobnogled postavili tudi *Ostpolitik* (op.Vzhodna politika), ki je vsaj do nedavnega sodila med najbolj svetla poglavja nemške povojne zunanje politike. V ožjem pomenu je to bila politika normalizacije odnosov Zahodne Nemčije z državami vzhodne Evrope, ki jo je začel izvajati prvi nemški povojni socialdemokratski kancler Willy Brandt. Njegovo klečanje decembra 1970 v Varšavi pred spomenikom upornikom varšavskega geta proti nacistom, sodi med ikonične posnetke druge polovice preteklega stoletja, simboliziralo naj bi nemško kolektivno prošnjo za opravičilo za zločine Tretjega rajha. *Ostpolitik* je poenostavljeno temeljila na premisi, da bo s postopnimi koraki mogoče normalizirati politične odnose med ideološko-vojaškima blokoma in preseči hladno vojno. Njen končni cilj, o čemer se takrat javno ni govorilo, je bila združitev Nemčije. V ospredju so bili meddržavni odnosi, nemška stran civilni družbi v državah vzhodnega bloka ni pripisovala možnosti za uspeh. Brandtov naslednik in prav tako socialdemkrat Helmut Schmidt, je januarja 1981 državni udar na Poljskem, ki ga je poljska vojska izvedla proti sindikatu Solidarnost in proti civilni družbi javno in brez vidne empatije do poljske družbe komentiral z ugotovitvijo, da je bilo to žal potrebno. Sledile so razlage, da je Schmidt povedal tisto, kar je po tiho menila večina takratnih zahodnih voditeljev, češ da je bil državni udar poljske vojske manjše zlo od sicer neizbežne sovjetske intervencije na Poljskem. Schmidtova takratna izjava še danes obremenjuje odnose med Nemčijo in Poljsko, še posebej jih obremenjuje, ko so v Varšavi na oblasti konservativne garniture.

 Zahodna Nemčija je komunicirala skoraj izključno z Moskvo kot epicentrom vzhodnega bloka, in se je močno ozirala na sovjetske interese. Iz dokumentov nemškega zunanjega ministrstva je razvidno, da je Schmidtov kanclerski naslednik Helmuth Kohl (CDU) na začetku 90-ih prejšnjega stoletja nasprotoval osamosvojitvi Ukrajine ter baltskih držav oziroma razpadu SZ. Nemška zunanja politika je po razpadu SZ in vzhodnega bloka ter po nemški združitvi vztrajala pri prepričanju o nujnosti vključenja Rusije v proces snovanja stabilnosti v Evropi. Tako je bilo tudi v času mandatov Angele Merkel. pravijo Njena takoimenovana merkantilistična diplomacija je slonela tudi na prepričanju, da čim tesnejši gospodarski in trgovinski odnosi z avtokratskimi državami lahko pripomorejo procesu demokratizacije v teh državah.

 **Steimayerjev spokorniški obisk v Kijevu**

 V Nemčiji ni nihče pričakoval, da se bo Putinova Rusija februarja dokončno in z vojno akcijo odločila za poizkus destabilizacije Evrope. Glede na to, da je nemški establishment vsaj v večini zahodnih članic evropske integracije desetletja veljal za poznavalca in razlagalca ruske in politike Vladimira Putina, je bil v Nemčiji šok zaradi ruske agresije še posebej velik. Kritike na račun dotedanje nemške politike do Putinove Rusije so prišle od vsepovsod, še posebej iz Ukrajine, Poljske in iz baltskih držav. Od tam so pred ruskim februarskim napadom že leta prihajala opozorila Berlinu o ruski imperialni politiki in o tveganosti prevelike odvisnosti od ruskih energentov, ki jih je nemška stran praviloma pokroviteljsko zavračala. Tudi zato so bile nekatere kritike iz najvišjih mest posebej jedke, nekatere so po ostrini prekoračile meje dopustnosti v meddržavnem diplomatskem komuniciranju. Iz Kijeva so nemškemu predsedniku Steinmeierju aprila celo namignili, da njegov obisk v ukrajinski prestolnici ni zaželjen. Steimeyer je svojčas bil med najbolj vidnimi zagovorniki gradnje tudi druge cevi plinovoda Nord Stream. Da so mu , da so mu v Kijevu odpovedali gostoljubje je botrovalo tudi nemško zamudno pošiljanje obljubljenega orožja Ukrajini. Ostre kritike so se vsule tudi iz Varšave, od koder so v začetku oktobra od Nemčije uradno tudi zahtevali dodatne reparacije za škodo, ki so jo Poljakom nacisti povzročili v drugi svetovni vojni. Zahtevo so utemeljili s tem, da se je v 50-ih letih prejšnjega stoletja takratna poljska komunistična vlada odpovedala nemškim reparacijam na pritisk Moskve in z obzirom na komunistično vlado v Vzhodni Nemčiji. Na poljske sedanje zahteve je nemška stran uradno in povsem zadržano odgovorila, da zanje ni pravne podlage, v serioznih nemških mediji pa je bilo tudi zaslediti rahel vendar razumljiv namig, da bi poljsko vztrajanje pri reparacijah pri nekaterih v Nemčiji lahko vzpodbudilo revanšizem glede na to, da je bil velik del današnje Poljske nekoč nemško državno ozemlje, ki so ga po drugi svetovni vojni morali milijoni Nemcev prisilno zapustiti.

 Po ruskem februarski invaziji je nekdanja kanclerka Angela Merkel po tiho vendar jasno priznala napake, ki jih je bila storila nemška politika v zvezi s Putinovo Rusijo. Predsednik Walter Steinmayer, ki je septembra končno obiskal Kijev, se je zaradi teh napak in lastne naivnosti pred Nemci in pred svetom spokorniško najbolj posipal s pepelom. Da so bile v politike do Putinove Rusije storjene napake je povedal tudi kancler Scholz,

ki po tihi, umirjeni govorici v svojih nastopih veliko bolj spominja na predhodnico Angelo Merkel, kot pa na kanclerje Schmidta, Kohla in Schröderja, katerih nastopih so občasno bili zmes jovialnosti, samozavesti in nadučiteljskega podučevanja ostalega sveta. Le nekaj dni po ruski februarski ofenzivi je Scholz oznanil preobrat v zvezi z nemškimi izdatki za vojsko in za varnost nasploh. V naslednjih letih naj bi Nemčija za to namenila dodatnih 100 milijard evrov. Glede na dolgoletno nemško krepko zaostajanje pri vložkih v lastno varnost v primerjavi s številnimi drugimi članicami NATO, ta vsota dejansk ni tako impresivna, kot je sprva slišati. Z najavo o dodatnih sredstvih za nemške oborožene sile je Scholz posredno priznal, da niso brez podlage tuje ugotovitve, da je bila Nemčija, ki ima sicer obsežno izvozno naravnano oboroževalno industrijo, tako gospodarsko uspešna tudi zaradi tega, ker je desetletja trošila malo za vojsko. Svojčas militaristična Nemčija se je po drugi svetovni vojni zaradi poraza v drugi svetovni vojni in zaradi soočanja z lastno zgodovino, postopoma spremenila v državo, kjer je velik del volilnega telesa pacifistično naravnan. Šok in strah, ki ju je v Nemčiji sprožil ruski februarski napad na Ukrajino, je kancler Scholz rokohitrsko izkoristil za najavo sicer nepopularnega povečanja oboroževalnih izdatkov. Za slednje bi se nemška vlada spričo tozadevnih dolgoletnih pritiskov s strani ZDA in ostalih zaveznic v NATO itak morala odločila tudi če ne bi bilo ruske ofenzive.

 Nemčija je sprejela več kot milijon ukrajinskih beguncev, Ukrajini finančno pomaga neposredno, za finančno pomoč Ukrajini se zavzema znotraj EU. Zato pa je bilo in je posebej iz Kijeva ter na kanclerjev račun slišati, da bi Nemčija Ukrajini vojaško lahko bolj pomagala in da dostava iz Berlina obljubljenega odličnega nemškega orožja redno zamuja. Dejstvo je, da Nemčija tako kot sicer tudi ZDA in VB, Ukrajini dosej ni posredovala ofenzivnega orožja, s katerim bi Ukrajinci vojno lahko eventualno razširili na rusko ozemlje. Kancler Scholz je večkrat z jasnimi besedami obsodil rusko agresivno politiko. Obenem je bil vedno pozoren, da bi njegova govorica v smeri Moskve ne bi bila tako radikalna kot je radikalna govorica, ki prihaja iz nekaterih drugih prestolnic članic NATO.

 Upati je, da bo izzid vojne med Ukrajino in Rusijo čim ugodnejši za Ukrajino. Po zaključku oboroženega konflikta med Ukrajino in Rusijo je na geostrateškem obzorju mogoče videti konture Ukrajine, kot dobro oborožene 40-milijonske kandidatke za članstvo v zahodnih integracijah in kot pomembnega dejavnika v tem delu Evrope. Poljska se je zaradi odločne in velike solidarnosti ter pomoči Ukrajini znotraj Evrope profilirala kot nekakšna glasnica in vse vplivnejša usklajevalka politike Poljske, Ukrajine in baltskih držav do Ruske federacije. Nemčija je znotraj zahoda izgubila svoj donedavni položaj priviligiranega in malodane ekskluzivnega razlagalca politike Putinove Rusije. Toda sodeč po Scholzevi retoriki do Moskve in po nemškem sorazmerno počasnem pošiljanju orožja Ukrajini si želi gospodarsko najpomembnejša članica EU ter druga gospodarsko najbolj razvita članica NATO v Kremlju zadržati priprta vrata za eventualni dialog in za prihodne nemško-ruske odnose.

 **Na koncu vedno obvelja** **kanclerjeva**

 Kancler Scholz je bil zaradi domnevno preveč obotavljive politike do Rusije doma deležen kritik tudi s strani koalicijskih partnerjev iz vrst Zelenih. Zaradi energetskih težav, ki so v Nemčiji posledica ruske agresivne politike in izsiljevanja, so ekološko zavedni nemški Zeleni s stisnjenimi zobmi podprli odločitev nemške vlade o začasnem podaljšanju obratovanja zadnjih treh nemških jedrskih elektrarn. Nemška zunanja ministrica iz vrst Zelenih Annalena Baerbock, ki je pred zadnjimi volitvami še posebej poudarjala nujnost radikalne spremembe nemške politike do avtokratske Rusije in do avtokratske Kitajske, je bila kritična tudi do Scholzeve namere, da kot prvi državnik iz skupine držav G 7 po oktobrskem kongresu kitajske komunistične partije obišče Kitajsko in se sreča s kitajskim predsednikom Ši Džinpingom. Kancler je v začetku novembra kljub temu odšel na Kitajsko in pred tem domačim povedal, da radikalnega reza odnosov s Kitajsko ne more biti tudi zato ne, ker si reševanja globalnih ekoloških težav našega planeta brez dialoga in sodelovanja s Kitajsko ni mogoče predstavljati. Scholz je na Kitajsko odpotoval z gospodarsko delegacijo, se pravi v slogu Angele Merkel, saj so kanclerko na njenih številnih potovanjih na Kitajsko redno spremljali predstavniki nemških najpomembnejših koncernov.

 Kancler je na Kitajskem za spoznanje bolj odločno kot je to počela Angela Merkel nakazal nemško nestrinjanje z obravnavo Ujgurov in

s stanjem človekovih pravic na Kitajskem. Za spoznanje, kaj dosti več pa ne. Po vrnitvi je menil, da se je obisk na Kitajskem splačal že zato, ker je ob njegovem obisku skupaj z njim tudi Ši Džinping v smeri Moskve izrazil nestrinjanje z grožnjami z uporabo jedrskega orožja. Po njegovi vrnitvi so kritike na račun Scholzeve domnevne popustljivosti do Kitajske zamrle. Te kritike pravzaprav niso bile nikoli zelo glasne. Nekateri od tistih, ki so pred njegovim odhodom odločitev, da obišče Kitajsko, kritizirali, so po njegovi vrnitvi

iz Kitajske menili , da je bil izkupiček obiska boljši od pričakovanega. Tudi zato se celo lahko pojavi vtis, da je nemško laviranje med bolj radikalno retoriko zunanje ministrice in nekaj manj radikalno kanclerjevo retoriko do Rusije in Kitajske, del dogovorjenega in uigranega scenarija. Gotovo pa drži, da z eventualnimi popravki redno obvelja kanclerjeva odločitev.

 Časi so volatilni in negotovi. Po ruskem februarskem napadu na Ukrajino je danes tistih, ki menijo, da za gotovo vedo, kakšna je bodočnost v Evropi veliko manj , kot jih je bilo prej. Je pa leto dni po odhodu Angele Merkel in po nastopih in odločitvah Olafa Scholza s precejšno gotovostjo mogoče ugotoviti, da je kancler po slogu in po opreznih in zadržanih korakih podoben svoji predhodnici in da vsaj za sedaj ter tako kot v kanclerskem obdobju Angele Merkel ni opaziti znakov za bolj ambiciozno geopolitični vlogo Nemčije na svetovni pozornici. V ospredju so nemški gospodarski interesi in pragmatična politika. Kot kaže, ima kancler doma krepko javnomnenjsko podporo.

Bojan Grobovšek